Troels Ravn (S), 2005-04-05:
I den socialdemokratiske gruppe er vi overvejende positivt indstillet i forhold til forslaget om lov om ændring af lov om støtte til udvikling af landdistrikter.
Der er dog flere problemstillinger i forslaget, som vi forventer drøftet under udvalgsarbejdet mellem første og anden behandling af forslaget.
De afsnit vender jeg tilbage til senere.
Socialdemokraterne ønsker grundlæggende, at reformen af EU's landbrugspolitik, den såkaldte CAP-reform fra 2003, træder i kraft i Danmark hurtigst muligt.
Det frie marked for landbrugsvarer skal være en bestemmende faktor i denne proces, samtidig med at der sættes øget fokus på udvikling af landdistrikterne.
Vi ønsker en fremadrettet dynamisk og bæredygtig udvikling af landdistrikterne.
Dansk landbrug skal udvikle sig, så vi får en holdbar landbrugsproduktion, der er baseret på fødevaresikkerhed, sunde fødevarer, dyrevelfærd, miljø og jobskabelse.
Ændringer i produktionsformerne skal ske på baggrund af et grundigt analysearbejde og dialog mellem landbrugets interessegrupper og Folketinget.
Socialdemokraterne ønsker en bæredygtig udvikling inden for landbrug og fødevareindustri.
Vi ønsker at fortsætte og styrke en omstilling af den danske jordbrugsproduktion, hvor der i stigende grad tages hensyn til natur, miljø, arbejdsmiljø og dyrevelfærd.
Det er således afgørende vigtigt, at fødevarer produceres på en måde, hvor der tages hensyn til miljø og dyrevelfærd.
Vi skal have fødevarer af høj kvalitet, og der skal være mangfoldighed i udbuddet af fødevarer.
Danmarks konkurrenceevne hænger nøje sammen med, at vi satser på kvalitet, viden, forædling, sikkerhed og dyrevelfærd, når det gælder fødevareproduktion.
Som nævnt i indledningen mener Socialdemokraterne, at der er problemfelter i lovforslaget, som skal kigges nøje efter i sømmene under det kommende udvalgsarbejde.
Jeg vil kort opremse nogle af problemfelterne.
De økonomiske ressourcer, der beskrives i forslaget, bør bruges til udvikling og omlægning og ikkekonventionelt landbrug.
Socialdemokraterne kan således ikke på nogen tænkelig måde acceptere, at lovforslaget udmøntes, så der gives kompensationer til grupper i landbruget, som eventuelt kunne mene, at de som følge af EU-reformens formål om generelt at afvikle støtteordninger til konventionelle landbrug lider økonomiske tab.
Lovforslagets konsekvenser for stat og kommuner må ligesom lovforslagets administrative konsekvenser for erhvervslivet vurderes nøje.
Vi kan også have betænkelighed ved de vide beføjelser til ministeren til at gennemføre støtteordninger, men vi vil være konstruktive, vi vil være i dialog, og vi vil kigge ministeren over skulderen.
Ministeren bør i udmøntningen af forslaget være i dialog med så vel landbrugets interessegrupper som andre interessegrupper.
Socialdemokratiet mener, at økologiske producenter bør være omfattet af tilskudsordningen om støtte til landbrugsmetoder, der forbedrer dyrevelfærden ud over normal brug og landbrugspraksis.
Når det handler om finansieringen af landdistriktsprogrammet, mener vi, at vandværker og kommuner bør være med til at finansiere aftaler med landmænd i drikkevandsindvindingsområder.
Sluttelig mener Socialdemokraterne, at det bør være muligt at støtte mærkning af produkter med høj dyrevelfærd.
Jeg vil med disse ord afslutte med at understrege, at Socialdemokraterne kan gå ind for lovforslag nr. L 123.